
                                               Proiect

PARLAMENTUL REPUBLICII MOLDOVA

LEGE 

cu privire la prevenirea şi combaterea violenţei în familie 

În scopul ocrotirii şi consolidării familiei, respectării principiilor de bază ale legislaţiei referitoare la familie, precum şi asigurării unor şanse egale pentru femei şi bărbaţi în realizarea drepturilor lor umane la viaţa fără violenţă Parlamentul adoptă prezenta lege organică.

Capitolul I
DISPOZIŢII  GENERALE 

Articolul 1. Obiectul legii
Prezenta lege stabileşte bazele juridice şi organizaţionale ale activităţii de prevenire şi combatere a violenţei în familie, determină autorităţile abilitate cu funcţii de  prevenire şi combatere a violenţei în familie,  stabileşte procedura de sesizare şi soluţionare a cazurilor de constrîngere. 

Articolul 2. Noţiuni principale

În sensul prezentei legi următoarele noţiuni semnifică:

violenţa în familie – acţiune intenţionată a unui membru al familiei împotriva altui membru, manifestată prin constrîngere fizică, psihologică, economică, spirituală sau sexuală, care generează comiterea contravenţiilor şi infracţiunilor contra vieţii şi sănătăţii, demnităţii şi cinstei persoanei; contra familiei şi minorilor; contra proprietăţii patrimoniale şi personale;

constrîngere fizică – vătămare intenţionată a integrităţii corporale sau a sănătăţii prin exercitarea unor acţiuni de lovire, îmbrîncire, trîntire, tragere de păr, înţepare, tăiere, ardere, strangulare, muşcare, mutilare genitală; impunerea prin forţă a relaţiilor sexuale sau a raporturilor intime perverse, alte acţiuni cu efect similar; 

constrîngere psihologică – impunerea voinţei sau a controlului personal, provocarea stărilor de tensiune şi suferinţă psihică prin ofense (replici sarcastice sau dispreţuitoare, luare în derîdere, înjurare, insultare, poreclire, şantajare, distrugere demonstrativă a obiectelor); ameninţări (verbale sau prin afişarea ostentativă a armelor, lovirea animalelor domestice); implicare în viaţa personală; acte de gelozie; izolare de familie, de comunitate, de prieteni; interzicerea realizării profesionale; hărţuirea sexuală; obligarea practicării prostituţiei; interzicerea folosirii metodelor de contracepţie, alte acţiuni cu efect similar; 

constrîngere economică – lipsirea de mijloace de existenţă (hrană, medicamente, obiecte de primă necesitate); interzicerea dreptului de a poseda, folosi şi dispune de bunurile comune; refuzul de a susţine familia; controlul inechitabil asupra bunurilor şi resurselor comune, alte acţiuni cu efect similar; 

constrîngere spirituală – subestimarea sau diminuarea importanţei satisfacerii necesităţilor moral-spirituale prin interzicere, limitare, ridiculizare, penalizare a aspiraţiilor şi accesului la valori culturale, etnice, confesionale;  impunerea unui sistem de valori personal-inacceptabile, alte acţiuni cu efect similar; 

agresor – persoana care comite acte de violenţă în familie;

măsuri de contracarare – măsuri legale aplicate agresorului de către organele competente în scopul prevenirii şi combaterii violenţei în familie.


Articolul 3. Subiecţii acţiunilor de violenţă în familie

Subiecţi ai acţiunilor de violenţă în familie sînt considerate persoanele căsătorite, rudele lor pe linie ascendentă şi descendentă, soţii acestora, precum şi persoanele care locuiesc împreună cu membrii familiei şi sînt întreţinute de aceştia.


Articolul 4. Cadrul legislativ 
(1) Legislaţia cu privire la prevenirea şi combaterea violenţei în familie constă din Constituţia Republicii Moldova, prezenta lege şi alte acte legislative şi normative, precum şi tratatele internaţionale la care Republica Moldova este parte.

(2) În cazul în care prezenta lege conţine prevederi care contravin tratatelor internaţionale la care Republica Moldova este parte, prioritate au reglementările tratatelor internaţionale. 

Articolul 5. Principiile de bază ale prevenirii şi combaterii 
                     violenţei în familie
Prevenirea şi combaterea violenţei în familie se realizează în baza următoarelor principii:

1) legalităţii;

2) egalităţii;

3) confidenţialităţii; 

4) accesului la justiţie;

5) cooperării autorităţilor administraţiei publice cu organizaţiile internaţionale şi societatea civilă.

Articolul 6. Sfera de acţiune a legii
(1) Prevederile prezentei legi se aplică în egală măsură cetăţenilor Republicii Moldova, cetăţenilor străini şi apatrizilor care locuiesc permanent pe teritoriul Republicii Moldova.

(2) Acţiunea prezentei legi se extinde şi asupra familiei bazate pe căsnicie, dar neînregistrate de organele stării civile, precum şi asupra persoanelor care continuă să locuiască împreună după desfacerea căsătoriei.

Capitolul II
  AUTORITĂŢILE ŞI INSTITUŢIILE ABILITATE CU FUNCŢII DE PREVENIRE 

ŞI COMBATERE  A VIOLENŢEI ÎN FAMILIE

         Articolul 7. Autorităţile şi instituţiile abilitate  cu funcţii  de prevenire 
                           şi combatere a violenţei în familie
(1) Autorităţile abilitate  cu funcţii  de prevenire şi combatere a violenţei în familie sînt:

a) organele centrale de specialitate ale administraţiei publice, alte autorităţi administrative centrale şi autorităţile administraţiei publice locale;

b) organele afacerilor interne;

c) secţiile (direcţiile) de asistenţă socială şi protecţie a familiei;

d) direcţiile generale învăţămînt, tineret şi sport;

e) organele  ocrotirii sănătăţii;

f) oficiile stării civile; 

g) centrele psihosociale de reabilitare a victimelor violenţei în familie, create de către autorităţile administraţiei publice locale şi/sau organizaţiile neguvernamentale;

h) instanţele judecătoreşti;
i) comisia pentru problemele sociale.
(2) Organele menţionate în alineatul (1) al prezentului articol sînt obligate să păstreze confidenţialitatea identităţii  victimelor, în special, a minorilor. 

Articolul 8. Competenţele organelor centrale de specialitate ale administraţiei publice, altor autorităţi administrative centrale şi autorităţilor administraţiei  publice locale
Organele centrale de specialitate ale administraţiei publice (Ministerul Afacerilor Interne, Ministerul Sănătăţii şi Protecţiei Sociale, Ministerul Educaţiei, Tineretului şi Sportului, Ministerul  Dezvoltării Informaţionale), alte autorităţi administrative şi autorităţile administraţiei publice locale, în limitele competenţei lor:

a) asigură elaborarea şi realizarea politicii de stat în domeniul apărării şi consolidării familiei, precum şi al prevenirii şi combaterii fenomenului violenţei în familie;  

b) conlucrează cu organizaţiile neguvernamentale, precum şi cu persoane fizice şi juridice implicate în activităţi de prevenire şi combatere a violenţei, acordîndu-le sprijinul corespunzător;

c) coordonează activitatea în domeniu a organelor afacerilor interne, secţiilor/direcţiilor de asistenţă socială şi protecţie a familiei, direcţiilor generale de învăţămînt, tineret şi sport, organelor ocrotirii  sănătăţii, centrelor psihosociale de reabilitare a victimelor violenţei în familie, oficiilor stării civile;

d) determină necesitatea, creează şi asigură sprijinul logistic, informaţional şi material pentru centrele psihosociale  în vederea reabilitării victimelor violenţei sau/ şi a persoanelor care au comis acte de violenţă în familie; 

e) primesc şi examinează cereri şi sesizări privind actele de violenţă comise în familie sau existenţa pericolului iminent de comitere a acestora;

f) decid, prin intermediul Comisiei pentru problemele sociale, despre existenţa sau dispariţia pericolului pentru viaţa şi sănătatea victimei violenţei în familie în urma aplicării măsurilor de contracarare.

Articolul 9. Competenţele organelor afacerilor interne 
Organele afacerilor interne: 

a) determină cauzele şi condiţiile care au generat apariţia violenţei în familie, cu stabilirea măsurilor în vederea utilizării formelor şi metodelor de profilaxie în colaborare cu organele centrale de specialitate ale administraţiei publice, alte autorităţi administrative centrale şi cu autorităţile administraţiei publice locale; 

b) asigură evidenţa nominală a persoanelor care au săvîrşit acte de violenţă în familie;

c) în cazul victimelor minore, sesizează organele de tutelă şi curatelă;

d) examinează cererile şi sesizările parvenite din partea cetăţenilor, instituţiilor medicale, birourilor medico-legale referitor la conflicte familiale, acte de violenţă, maltratări, ameninţări cu moartea sau existenţa  pericolului iminent de săvîrşire a acestora; 

e) organizează activitatea de depistare a persoanelor care sînt predispuse spre a comite acte de violenţă în familie;

f) vizitează familiile ai căror membri sînt luaţi la evidenţă şi organizează lucrul de profilaxie în vederea prevenirii comiterii actelor de violenţă repetate; 

g) asigură accesul la informaţii al organelor interesate în problema respectivă;

h) în cazul comiterii actelor de violenţă în familie, explică victimei drepturile ei, iar în caz de necesitate, la cererea victimei, îi acordă ajutor de a fi plasată în centrul psihosocial de reabilitare a victimelor violenţei în familie;

i) conlucrează cu organele stipulate în articolul 7 al prezentei legi în vederea prevenirii şi combaterii violenţei în familie;

j) asigură accesul la serviciile psihologice de reabilitare a persoanelor care au comis acte de violenţă în familie, inclusiv a celor aflate în arest administrativ; 

k) asigură securitatea, paza şi ordinea publică în centrele psihosociale de reabilitare a victimelor violenţei în familie.  

Articolul 10. Competenţele secţiilor/direcţiilor de asistenţă 
                       socială şi protecţie a familiei
Secţiile/direcţiile de asistenţă socială şi protecţie a familiei: 

a) realizează activităţi de depistare a persoanelor predispuse spre a comite acte de violenţă în familie;

b) plasează victima în centre psihosociale de reabilitare, oferindu-i asistenţă corespunzătoare;

c) desfăşoară activitatea de consiliere psihologică şi psihosocială a victimelor violenţei în familie, în vederea lichidării consecinţelor actelor de constrîngere fizică‚ psihologică‚ economică sau materială‚ exercitate de membrul familiei cu un comportament violent, prin mijloace proprii sau redirecţionînd cazul specialiştilor din centrele psihosociale de reabilitare;

d) la solicitarea organelor de ocrotire a normelor de drept, stabilesc necesitatea unor consultaţii specializate pentru agresor; 

e) apără drepturile şi interesele legitime ale victimelor violenţei în familie;

f) realizează, în comun cu celelalte organe abilitate şi în colaborare cu organizaţiile neguvernamentale din domeniu, programe informaţionale în vederea prevenirii violenţei în familie;

g) vizitează familiile ai căror membri sînt luaţi la evidenţă şi organizează lucrul de profilaxie în vederea prevenirii comiterii actelor de violenţă repetate.

Articolul 11. Competenţele direcţiilor generale  învăţămînt, 
                       tineret şi sport
Direcţiile generale  învăţămînt, tineret şi sport:

a) apără drepturile şi interesele legitime ale copiilor care au devenit victime ale violenţei în familie;

b) asigură informarea şi instruirea cadrelor didactice în vederea calificării actelor de violenţă în familie, aplicării metodelor şi mijloacelor de prevenire a actelor de violenţă şi sesizare a organelor abilitate;

c) realizează, în comun cu celelalte organe abilitate şi în colaborare cu organizaţiile neguvernamentale din domeniu, programe educaţionale pentru părinţi şi copii în vederea prevenirii şi combaterii  violenţei în familie;

d) asigură realizarea activităţilor de consiliere în vederea reabilitării psihologice şi psihosociale a copiilor victime ale violenţei în familie;
e) comunică organelor abilitate, prin intermediul cadrelor didactice sau / şi a autorităţii tutelare, despre cazurile de violenţă în familie.

Articolul 12.  Competenţele organelor  ocrotirii  sănătăţii
Organele ocrotirii sănătăţii:

a) organizează  campanii de informare ;

b) comunică organelor abilitate, prin intermediul cadrelor medicale, despre cazurile de violenţă în familie;
c) asigură  consilierea, asistenţa medicală a victimelor violenţei în familie;

d) iniţiază parteneriate durabile cu toate programele care vizează sănătatea mamei şi copilului.

Articolul 13. Competenţele organelor stării civile
În scopul prevenirii şi combaterii violenţei în familie, organele stării civile, în colaborare cu alte organe abilitate, elaborează şi realizează programe instructiv - informative pentru viitorii soţi.

Articolul 14. Competenţele centrelor psihosociale de reabilitare 
                       a victimelor violenţei în familie
(1)  Centrele psihosociale de reabilitare a victimelor violenţei în familie: 

a) asigură protecţie şi găzduire victimelor violenţei în familie pe o perioadă determinată, pînă la rezolvarea situaţiei familiale, dar nu mai mult de trei luni;

b) acordă asistenţă psihologică, pedagogică, socială, îngrijire medicală şi consiliere juridică membrilor familiei care sînt sau pot fi victime ale violenţei în familie;

c) efectuează plasamentul, în caz de urgenţă, atunci cînd izolarea victimei de agresor se impune ca măsură de protecţie, în baza cererii victimei, iar pentru minori, cu acordul reprezentantului legal;  

d) interzice accesul în incintă al persoanelor care au comis acte de agresiune;

e) anunţă organele de resort despre săvîrşirea actelor de violenţă;

f) studiază şi generalizează cauzele şi condiţiile care determină apariţia actelor de violenţă în familie.

          (2)  Modul de funcţionare a instituţiilor respective se stabileşte de către Guvern.
Capitolul III

MECANISMUL DE SOLUŢIONARE  A ACTELOR 

DE VIOLENŢĂ ÎN FAMILIE 

Articolul 15. Dreptul la protecţie al victimei violenţei în familie 
(1) Victimei violenţei  în familie i se garantează apărarea drepturilor şi intereselor  legitime.

(2) Persoanele cu funcţii de răspundere şi alţi cetăţeni care ştiu despre existenţa  unui pericol pentru viaţa şi sănătatea victimei violenţei în familie trebuie să comunice acest fapt autorităţilor abilitate cu funcţii de prevenire şi combatere a violenţei în familie.

(3) Autorităţile abilitate cu funcţii de prevenire şi combatere a violenţei în familie sînt obligate să reacţioneze prompt la orice sesizare.

Articolul 16. Persoanele care pot depune cerere privind comiterea actelor de violenţă în familie sau/şi plasamentul în centre psihosociale de reabilitare
Persoanele care pot depune cerere sînt:

a) victima violenţei în familie;

b) membrii majori ai familiei;

c) persoanele cu funcţii de răspundere;

d) autoritatea tutelară;

e) alte persoane care deţin informaţii despre pericolul iminent de săvîrşire a actelor de violenţă sau faptul săvîrşirii lor.

Articolul 17. Depunerea cererii
 Cererea se depune la locul de trai al victimei în:

a) organul afacerilor interne;

b) instanţa de judecată;

c) organul de asistenţă socială şi protecţie a familiei;

d) direcţia generală de învăţămînt, tineret şi sport;

e)  primăria.

Articolul 18. Modalitatea examinării cererilor 

(1) Cererea depusă în organul afacerilor interne se examinează conform procedurii prevăzute de legislaţia în vigoare.


(2) Cererea depusă în instanţa de judecată se examinează conform Codului de procedură civilă.


(3) Cererea depusă la oricare autoritate abilitată cu funcţii de prevenire şi combatere a violenţei în familie este readresată conform competenţei în decurs de 1 zi lucrătoare.


Articolul 19. Măsurile de contracarare

(1) Instanţa de judecată, în decurs de 24 de ore din momentul primirii cererii, poate aplica agresorului următoarele măsuri de contracarare:


a) izolarea temporară  de victimă;


b) stabilirea unui regim temporar de vizite a minorilor;


c) interzicerea de a vizita locul de muncă al victimei şi locul aflării copiilor;


d) interzicerea comunicării  cu victima;

e) impunerea urmării unui tratament sau a unor consultaţii specializate;

f) interzicerea de a păstra şi purta armă. 

(2) Măsurile de contracarare prevăzute la alineatul (1) se aplică pe un termen de pînă la 1 an şi pot fi retrase o dată cu dispariţia pericolului ce a condiţionat luarea acestor măsuri.

(3) Aplicarea măsurilor de contracarare nu împiedică iniţierea procedurii de divorţ, partajării averii comune, decăderii din drepturile părinteşti, luării copilului fără decăderea din drepturile părinteşti şi a altor acţiuni prevăzute de legislaţia în vigoare.

(4) Supravegherea îndeplinirii măsurilor de contracarare ţine de competenţa Comisiei pentru problemele sociale, formate de către consiliile locale.

(5) Instanţa de judecată poate retrage măsurile de contracarare în baza demersului Comisiei pentru problemele sociale.

Articolul 20. Finanţarea 
 Finanţarea centrelor psihosociale de reabilitare a victimelor violenţei în familie se efectuează în limita alocaţiilor prevăzute în bugetul unităţilor administrativ-teritoriale, din donaţii, granturi, alte surse, conform legislaţiei în vigoare.

Articolul 21. Sancţiuni
(1) Nerespectarea de către agresor a măsurilor de contracarare prevăzute la articolul 19 alineatul (1) se pedepseşte în conformitate cu legislaţia în vigoare.

(2) În caz de comitere a actelor de violenţă în familie ce conţin elementele constitutive ale unei contravenţii administrative sau ale unei infracţiuni, se aplică legislaţia în vigoare, indiferent de faptul stabilirii măsurilor de contracarare.

Capitolul IV

 DISPOZIŢII  FINALE 


Articolul 22  
(1) Prezenta lege intră în vigoare după expirarea a 6 luni din data publicării în Monitorul Oficial al Republicii Moldova.

(2) Guvernul, în termen de 3 luni:

a) va prezenta Parlamentului propuneri, în vederea scutirii de taxa de stat a persoanelor care depun cerere referitor la faptul săvîrşirii actelor de violenţă în instanţele judecătoreşti.

b) va prezenta Parlamentului propuneri pentru aducerea legislaţiei în vigoare în concordanţă cu prezenta lege;

c) va aduce actele sale normative în conformitate cu prezenta lege.

